(૧) સેવાદાસજી મહારાજ : વિ.સં.ર૦૦૩માં અમર સંત દેવીદાસજીના પરબ આશ્રમમાં માણાવદરની પરબ ઝૂંપડીના સંચાલક શ્રી સેવાદાસજી મહારાજની મહંત તરીકે નિમણુંક કરવામાં આવી. સેવાદાસજીએ પરબના અધિષ્ઠાતા પદે બિરાજીને ખૂબ જ લોકચાહના મેળવેલી. તેઓ ખૂબ જ સારા ભજનિક હતા. પ્રાચીન પરંપરિત તળપદી ભજનવાણીના જાણકાર હતા. વિ.સં.ર૦૧૭ના ચૈત્ર માસમાં મહામેળો અને સંત ભંડારાનું આયોજન કરેલું‚ ગાયોની સેવા‚ અન્નદાન અને ભજનગાન સિવાય આ ભજનિક સંતને કશો જ રસ નહોતો. વિ.સં.ર૦૩૯ના ફાગણ વદી આઠમના દિવસે આ સંત ભજનિકે વિદાય લીધી. એમનો મોટો રામસાગર હજુ પણ પરબ સ્થાનમાં સચવાયો છે.